KIRJALLINEN KYSYMYS E-2061/02

esittäjä(t): Eluned Morgan (PSE) komissiolle

(11. heinäkuuta 2002)

Aihe: Elintarvikkeiden valvonta

Mitä komissio tekee painostaakseen jäsenvaltioita varmistamaan EU:n ulkopuolelta tulevien elintarvikkeiden, erityisesti lihan, valvonnan sen takaamiseksi, että emme joudu kohtaamaan uudelleen suu- ja sorkkataudin kaltaista tautia?

David Byrnen komission puolesta antama vastaus

(23. syyskuuta 2002)

Komissio haluaa arvoisan parlamentin jäsenen esiin ottaman kysymyksen osalta mainita terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tuonnissa kolmansista maista 12. joulukuuta 1972 annetun neuvoston direktiivin 72/462/ETY(1) sekä kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18. joulukuuta 1997 annetun neuvoston direktiivin 97/78/EY(2) säännökset.

Nykyistä oikeudellista tilannetta voidaan kuvata seuraavasti:

- Neuvoston direktiivissä 72/462/ETY säädetään lihan ja lihavalmisteiden tuontia koskevista erityisistä eläinten ja ihmisten terveyteen liittyvistä edellytyksistä. Näiden edellytysten mukaisesti lihaa ja lihavalmisteita saa tuoda vain neuvoston päätöksessä 79/542/ETY luetelluista kolmansista maista.

- Direktiivin 97/78/EY mukaisesti kaikille kolmansista maista tuotaville eläinperäisille tuotteille on tehtävä eläinlääkinnällinen tarkastus hyväksytyllä rajatarkastusasemalla. Rajatarkastusasemilla tehtävät asiakirjojen tarkastukset, tunnistustarkastukset ja fyysiset tarkastukset ovat välttämättömiä tarkistettaessa, että edellä mainittuja eläinten tai ihmisten terveyttä koskevia yhteisön tuontivaatimuksia noudatetaan.

- Unionissa on tällä hetkellä 287 hyväksyttyä rajatarkastusasemaa, joihin kaupalliset lähetykset on toimitettava. Unioniin pääsee kuitenkin useista muistakin paikoista, joiden kautta saapuu matkustajia kolmansista maista tai pieniä lähetyksiä paketteina.

- Direktiivejä 72/462/ETY ja 97/78/EY ei tätä nykyä sovelleta lihaan ja lihavalmisteisiin, jotka kuuluvat matkustajien henkilökohtaisiin matkatavaroihin ja jotka on tarkoitettu heidän henkilökohtaiseen käyttöönsä tai jotka lähetetään pieninä paketteina yksityishenkilöille, mikäli kuljetettu tai lähetetty määrä ei ylitä yhtä kilogrammaa henkilöä tai pakettia kohden. Edellytyksenä on lisäksi, että liha ja lihavalmisteet tulevat sellaisesta kolmannesta maasta, josta tällainen tuonti ei ole kiellettyä ja joka on yhteisön lainsäädännön mukaisesti sallittujen maiden luettelossa, tai että niille on tehty lämpökäsittely, joka riittää tuhoamaan taudinaiheuttajat.

Komissio on valmistellut asetusluonnoksen tilapäisistä suojatoimenpiteistä matkustajien matkatavaroiden valvomiseksi ja keskustellut siitä jäsenvaltioiden kanssa. Komissio on ottanut huomioon tietyissä jäsenvaltioissa vuonna 2001 saadut kokemukset suu- ja sorkkataudista, suu- ja sorkkataudin torjunnasta ja valvonnasta Brysselissä joulukuussa 2001 pidetyn kansainvälisen konferenssin suositukset sekä parlamentin 5. huhtikuuta 2001 ja 13. kesäkuuta 2002 antamat päätöslauselmat valvonnasta ulkorajoilla.

Lähitulevaisuudessa ehdotettavilla tilapäisillä toimenpiteillä on tarkoitus korvata edellä (neljännessä luetelmakohdassa) mainitut poikkeukset luettelolla niistä hyödykkeistä, joita matkustajat voivat kuljettaa mukanaan tai lähettää paketteina ilman, että näihin hyödykkeisiin sovelletaan eläinten terveyttä koskevia tuontiedellytyksiä tai että niille tehdään eläinlääkinnällisiä tarkastuksia.

Komissio edellyttää näissä tilapäisiä suojatoimenpiteitä koskevissa ehdotuksissaan lisäksi toimivaltaisten viranomaisten ja kansainvälisten liikenteenharjoittajien antavan matkustajille tietoa eläinperäisiin tuotteisiin liittyvistä riskeistä, jos näille tuotteille ei ole tehty eläinlääkinnällisiä tarkastuksia.

Väestölle on kuitenkin samalla välitettävä viesti, että vaikka jäsenvaltiot panevat täytäntöön nämä kaavaillut toimenpiteet ja valvovat niiden täytäntöönpanoa, tämä ei estä eläinperäisten tuotteiden ei-kaupallista tuontia, mikäli nämä tuotteet toimitetaan eläinlääkinnällisiin tarkastuksiin yhteisön lainsäädännön mukaisesti.

(1) EYVL L 302, 31.12.1972.

(2) EYVL L 24, 30.1.1998.